सद्भावी निष्कामी बन्धुओं ! निष्काम कर्म से तात्पर्य कामना-रहित कर्म से है । इस वर्ग में अनन्य भगवद् प्रेमी, अनन्य भगवद् सेवक एवं अनन्य भगवद् भक्त ही आते हैं । कुछ लोग या समाजसेवी भी ऐसे होते हैं जो निष्काम कर्म को ही करते और मानते हैं । निष्काम कर्म वाले का अपना नाम का कोई विषय वस्तु नहीं होता है जो कुछ भी होता है, सब परमप्रभु को समर्पित रहता है तथा परमप्रभु को ही ‘सर्वतोभावेन’ स्वीकार्य होता है । निष्काम-कर्म ही वास्तव में ‘सेवा’ है । सकाम कर्म तो नौकरी है, गुलामी है, दासता है, जब शरीर को प्रतिफल विहीन कर्म में लगाया जाता है तो उसमें किस प्रकार के आनन्द की अनुभूति होती है वह न तो कही जा सकती है और न लिखी ही । हाँ अनुभवगम्य है ।